Suurin potti kuluu vastaanottokeskusten ylläpitoon. Turvapaikanhakijat saavat valtiolta avustuksia 90 miljoonaa euroa.

Suomen valtio varaa ensi vuoden budjettiin 842 miljoonaa euroa turvapaikanhakijoiden aiheuttamiin kustannuksiin. Summa perustuu Verkkouutisten eri ministeriöistä keräämiin tietoihin.

Summan takana on ennuste, jonka mukaan Suomeen saapuu ensi vuonna 15 000 turvapaikanhakijaa. Heistä noin 35 prosenttia saa ennusteen mukaan oleskeluluvan. Lisäksi oletetaan, että 80 prosenttia hakijoista on aikuisia.

Joulukuun 20. päivään mennessä Suomeen oli saapunut 32 195 turvapaikanhakijaa vuonna 2015. Vuonna 2014 hakijoita oli 3 651.

Turvapaikanhakijoiden kustannuksia katetaan neljän ministeriön budjeteista. Suurimman palan lohkaisee sisäministeriö, joka käyttää kuluihin ensi vuonna 495 miljoonaa euroa. Summa jakautuu seuraavalla tavalla:

– Vastaanottokeskukset 290 miljoonaa euroa

– Turvapaikanhakijoille maksettavat tuet 90 miljoonaa euroa

– Maahanmuuttovirasto ja kaksi vastaanottokeskusta 79 miljoonaa euroa

– Poliisin lisätyö 9,3 miljoonaa euroa

– Suojelupoliisin lisätyö 0,8 miljoonaa euroa

– Rajavartiolaitoksen lisätyö 3 miljoonaa euroa

– Maastapoistumiskulut 22 miljoonaa euroa

Työ- ja elinkeinoministeriön budjetissa on varattu 245 miljoonaa euroa kunnille maksettaviin korvauksiin ja turvapaikanhakijoiden kotouttamiseen. Summa jakautuu näin:

– Kuntakorvaukset 162 miljoonaa euroa

– Kotoutumiskoulutus, kielitestit ja osaamiskartoitukset 83 miljoonaa euroa

Opetus- ja kulttuuriministeriössä varataan turvapaikkaa hakevien lasten opettamista varten 78 miljoonaa euroa.

– Valmistava koulutus 75,6 miljoonaa euroa

– Opettajien koulutus 2,2 miljoonaa euroa

Oikeusministeriössä varataan rahaa noin 24 miljoonaa euroa. Turvapaikanhakijoille tarjotaan oikeusapua, minkä lisäksi hakemuspäätöksistä tehdyt valituksen työllistävät oikeuslaitosta.

– Hallinto-oikeus 7,8 miljoonaa euroa

– Korkein hallinto-oikeus 4,4 miljoonaa euroa

– Oikeusapu 11,4 miljoonaa euroa

Oikeus- ja työministeri Jari Lindström (ps.) sanoo, että turvapaikkapäätösten ja niihin liittyvien valitusten nopea käsittely säästää rahaa. Jos käsiteltävänä on 10 000 hakemusta, yksi säästetty kuukausi oikeusministeriön käsittelyprosessissa tarkoittaa 13 miljoonan säästöjä vastaanottojärjestelmän kuluissa, hän kirjoittaa blogissaan.

– Kerrannaisvaikutukset ovat suuret ja tässä aika on rahaa, Lindström sanoo.

Yllä mainittujen kulujen lisäksi opetus- ja kulttuuriministeri Sanni Grahn-Laasonen (kok.) myönsi joulun alla 1,1 miljoonaa euroa nuorten turvapaikanhakijoiden liikuntaharrastuksiin, ensiapukoulutukseen ja kotitaloustaitojen kehittämiseen. Rahat otetaan veikkausvoittovaroista.

Grahn-Laasonen uskoo, että harrastustoiminta nopeuttaa kotoutumista.

– Avustuksien tarkoituksena on myös parantaa suhteita turvapaikanhakijanuorten ja suomalaisnuorten välillä.